Fietsryers wil nou 'net rus' | Netwerk24
Fietsryers wil nou 'net rus'
Deur Nasifa Sulaiman 05 November 2018 06:00
Donnie Laubscher, Leon Hougaard en Jonathan Kellett kom in Worcester aan.
Jou 60ste verjaardag is 'n groot mylpaal en Leon Hougaard van Worcester wou iets groots doen om dit te vier.
Daarom het hy besluit om met sy fiets van Worcester na Mosselbaai te ry om geld vir die Worcester-wêreld­evangelisasie-organisasie in te samel.
"Ek ry al vir langer as 20 jaar fiets. Ek het aan die begin van die jaar 'n fiets van oorsee gekoop en besluit om Mosselbaai toe te ry. Ek het besluit om dan ook sommer geld vir die organisasie in te samel. Ek dink ek het meer as R15 000 bymekaargemaak," vertel Leon.
Hy sê sy vriende Donnie Laubscher (67), Jonathan Kellett (25) en Stoffel van Lil (wat die rit ongelukkig nie kon voltooi nie omdat hy siek geword het) het gehoor van sy plan en besluit om saam te ry.
Hulle was tien dae – van Sondag 14 tot Donderdag 25 Oktober – op pad.
Volgens Leon, wat al 36 jaar in Worcester woon, was dit 'n goeie ervaring. "Dit was nie maklik nie. Die N2 is baie besig en ons het met al ons bagasie op die fietse gery. Ek het dit nou van my bucket list af afgemerk. Ek sal weer iets wil doen, maar miskien 'n ander roete, soos Calvinia," sê hy.
"Ons het die eerste aand op Silwerstrand deurgebring. Die volgende dag was dit Swellendam, toe Heidelberg, van Riversdal tot in Albertinia en toe Mosselbaai. Dit was omtrent 630 km," sê hy. Die fietsryers het op die dorpe waar hulle oorgeslaap het, gekamp.
Hy sê die moeilikste deel was die wind van voor van Heidelberg tot in Albertinia. "Jy trap teen die wind. Die tweede laaste dag terug was ook 'n bietjie moeilik. Van Swellendam af is daar 'n vreeslike bult. Ek het ook ses pap bande gehad," vertel Leon.
Leon, 'n lid van die AGS-gemeente, sê sy selgroep het deur die rit boodskappe van bemoediging via sy vrou gestuur. "Die ondersteuning van my vrou, my familie en vriende motiveer 'n mens, veral as daar moeilike dae is," sê hy.